21 Go tlhokega bopelokgale go rera dikgang tse di molemo. Basha ba Bakeresete ba tlhoka nonofo eno gore ba tswelele ba thokgame kwa sekolong. Go ka nna ga tlhokega bopelokgale go kopa nako kwa tirong gore re nne gone mo thulaganyong yotlhe ya kopano. Mme re ka bala tse dingwe tse dintsi. Le fa go ntse jalo, go sa kgathalesege dikgwetlho tse re lebanang le tsone, Jehofa o tla utlwa ‘dithapelo tsa rona tsa tumelo.’ (Jak. 5:15) Mme ga go pelaelo gore o tla re naya moya wa gagwe o o boitshepo gore re ‘nne pelokgale re bo re nonofe thata’! Moshe o ne a eteletse pele setšhaba sa Iseraele ka dingwaga di le dintsi mme o ne a le gaufi le go swa. Jehofa o ne a mo raya a re: ‘Ga se wena yo o tla tsenyang Baiseraele mo lefatsheng le ke ba solofeditseng lone. Mme ke tla go letla gore o le bone.’ Moshe o ne a kopa Jehofa gore a tlhophe motho yo o tla etelelang Baiseraele pele. Jehofa o ne a mo raya a re: ‘Ya kwa go Joshua mme o mmolelele gore ke ene a tla etelelang Baiseraele pele.’